钦定古今图书集成/方舆汇编/职方典/第1170卷 > 《龙兴寺记》向光振
## 钦定古今图书集成/方舆汇编/职方典/第1170卷 > 《龙兴寺记》向光振

明嘉靖四年乙酉秋七月，应山县龙兴寺新作毗卢
殿成。向子光振闻而游焉，曰：“侈哉，惧弗永也已。”比丘
曰：“兹山裔在邑东，内幽奥而外峻绝，径由涧中，石岖
水驶，是故四时无车马之迹，鸟兽草木无惊扰之患。
夫子曰：‘弗永何谓’？”子振曰：“吾闻之，敬以观德，则以处
事，功以食人，不易之道也。古者先王既有天下，崇立”
上帝明神而敬事之，于是乎有“朝日夕月以教民事
君；诸侯《春秋》受职于王，以临其民；大夫、士日恪位以
儆其官；庶人工商各守其业，以共其士夫。”然后上安
下顺而可以永久。今兹土木之迹，非以敬德也；空寂
之道，非以则事也；游惰之术，非以食功也。假卢舍那
在，犹恐其有所坠失，迺其说徒存而“迹弥彰，惧干先
王之法，而自遗伊戚矣。”比丘曰：“唯唯。抑闻诸大觉蕴
空而邪妄息，性著而难苦解，是故身于何有？岂其戚
之能生？惟是吾亦惧有所坠失。葺其居，崇所事也；尚
其人，示若存也。又岂敢厌纵其耳目，以干先王。”子振
曰：“嗟哉！迺今知台城之变，梁武溺焉，谁谓浮屠氏为
之？夫阴阳者，自然之势也；扶阳而抑阴者，圣人之教
也。要之吾有以胜之耳。虽非先王之道也，何害？”比丘
曰：“此寺不知刱于何峕？昔者掘地得钟焉，识曰天历，
盖元已有之，愬元而上莫之或考，金石不足也。夫子
之言，可诏夫后之人请刻石以征于永。永殿据山，斩
石为址，凡六楹，旁翼四室。登其上，平揖诸峰，前为石
级，护”以石槛，内像诸佛，镛鼓器物皆备。